

LATVIJAS REPUBLIKA

**Viļakas NOVADA DOME**

Reģ.Nr. 90009115618, Abrenes iela 26, Viļaka, Viļakas novads, LV-4583

tālrunis 64507225, fakss 64507208; e-pasts: dome@vilaka.lv

**APSTIPRINĀTS**

ar Viļakas novada domes

27.11.2014. sēdes lēmumu

 (protokols Nr. 19, &28)

**BALKANU DABAS PARKA**

**NOLIKUMS**

**1.Vispārīgie noteikumi**

1.1. Balkanu dabas parks (turpmāk – Dabas parks) ir Viļakas novada domes (turpmāk – Dome) izveidota pašvaldības iestāde, kas pārstāv noteikta apvidus dabas un kultūrvēsturiskas vērtības un, kas ir piemērots sabiedrības atpūtai, izglītošanai un audzināšanai.

1.2. Dabas parkam nav juridiskas personas statusa.

1.3. Balkanu dabas parka nolikums (turpmāk – Nolikums) reglamentē Dabas parka darbību, nosaka tā darbības mērķi, funkcijas un kompetenci.

1.4. Dabas parks savā darbībā ievēro Latvijas Republikas likumus, Latvijas Republikas Ministru kabineta noteikumus, Viļakas novada pašvaldības saistošos noteikumus, Domes lēmumus, Domes izpilddirektora rīkojumus, citus normatīvos aktus un šo Nolikumu.

1.5. Dabas parka Nolikumu un tā grozījumus apstiprina Dome. Dabas parka darbības likumību uzrauga Domes izpilddirektors.

1.6. Dabas parka adrese – Logini, Šķilbēnu pagasts, Viļakas novads, LV-4587.

**2. Dabas parka mērķis, funkcijas un kompetence**

2.1. Dabas parka mērķis ir aizsargāt parka mazpārveidotās dabas un vēsturiskās ainavas, kam raksturīga bioloģiska daudzveidība un savdabīgs reljefs, kā arī veicināt dabas tūrismu un teritorijas ilgtspējīgu attīstību.

2.2. Dabas parka funkcijas:

2.2.1. saglabāt un aizsargāt teritorijā esošās dabas un kultūrvēsturiskās vērtības;

2.2.2. realizēt dabas aizsardzības politiku, veidojot izpratni par dabas daudzveidību un vienotību;

2.2.3. veikt sabiedrības izglītošanu un audzināšanu vides, dabas aizsardzības un ekoloģijas jomā;

2.2.4. īstenot tūrisma attīstības pasākumus, sekmējot labvēlīgu attieksmi pret vides un veselības saglabāšanu un uzlabošanu;

2.2.5. radīt interesi par dabas sistēmu un procesu pētīšanu.

2.3. Dabas parka tiesības:

2.3.1. organizēt radošas, praktiskas un interaktīvas nodarbības, nometnes un darbnīcas vides, dabas aizsardzības un ekoloģijas jomā;

2.3.2. izstrādāt un iesniegt Domes lēmumu projektus saistībā ar Dabas parka darbības jautājumiem;

2.3.3. iesniegt Domei priekšlikumus un ierosinājumus par Dabas parka darbības uzlabošanu un pakalpojumu kvalitātes paaugstināšanu;

2.3.4. slēgt civiltiesiskus darījumus, kas nepieciešami Dabas parka darbības nodrošināšanai;

2.3.5. pieprasīt un saņemt no valsts un [pašvaldību institūcijām](http://www.l2d.lv/l.php?doc_id=184199) un juridiskajām personām, Dabas parka funkciju veikšanai, nepieciešamo informāciju;

2.3.6. izstrādāt un apstiprināt Dabas parka iekšējos normatīvos aktus;

2.3.7. rīkoties ar Dabas parka finanšu līdzekļiem, Domes apstiprinātā budžeta ietvaros;

2.3.8. pārstāvēt iestādi valsts un pašvaldību institūcijās, tiesās, attiecībās ar citām uzņēmējsabiedrībām, atbilstoši Domes pilnvarojumam.

2.3.9. veikt citas normatīvajos aktos paredzētās darbības.

2.4. Dabas parka pienākumi:

2.4.1. apsaimniekot Dabas parka teritoriju, vadīt un organizēt Dabas parka darbu;

2.4.2. kontrolēt saimniecisko darbību Dabas parka teritorijā;

2.4.3. nodrošināt [Dabas parku](http://www.l2d.lv/l.php?doc_id=191692) ar informatīvajām zīmēm un nodrošināt to uzturēšanu;

2.4.4. organizēt informatīvus, izglītojošus, pieredzes apmaiņas un prezentācijas pasākumus;

2.4.5. veikt Dabas parka labiekārtošanas darbus;

2.4.6. izstrādāt finansējuma piesaistes projektus Dabas parka attīstībai;

2.4.7. nodrošināt finanšu līdzekļu efektīvu izmantošanu;

2.4.8. slēdzot saimnieciskos līgumus (pirkums, piegāde, pakalpojums, būvdarbi), ņemt vērā Publisko iepirkumu likuma normas;

2.4.9. izpētīt, apkopot un izplatīt informāciju par Dabas parku;

2.4.10. informēt apmeklētājus par uzvedības noteikumiem Dabas parka teritorijā;

2.4.11. veikt Dabas parka darbības analīzi, paškontroli, pilnveidot tā darbību, paaugstināt kapacitāti, uzlabot sniegto pakalpojumu kvalitāti;

2.4.12. pieņemt lēmumus un izdod rīkojumus saistībā ar Dabas parka iekšējās darbības jautājumiem;

2.4.13. koordinēt brīvprātīgo palīdzības un talku kustību Dabas parka sakopšanas un uzturēšanas darbos;

2.4.14. veicināt un atbalstīt sadarbību starp valsts un pašvaldību iestādēm, biedrībām, dažādām institūcijām, u.c., lai īstenotu Dabas parka izveidošanas un aizsardzības mērķus;

2.4.15. ievērot ugunsdrošības un vides aizsardzības normatīvo aktu prasības;

2.4.16. kārtot lietvedību un veikt dokumentu arhivēšanu;

2.4.17. pēc Domes/Domes izpilddirektora pieprasījuma, sniegt ziņojumus/atskaites par Dabas parka darbību;

2.4.18. pildīt citus normatīvajos aktos paredzētos pienākumus.

**3. Dabas parka darbības finansēšana, kontrole, reorganizācija/likvidācija**

3.1. Dabas parks tiek finansēts no pašvaldības budžeta.

3.2. Dabas parkam var būt citi ieņēmumi, kurus veido:

3.2.1. maksas pakalpojumi;

3.2.2. projektu līdzfinansējums;

3.2.3. fizisko un juridisko personu ziedojumi, dāvinājumi u.c. finansējums.

3.3. Dabas parka finansiālās un saimnieciskās darbības kontroli veic Dome un/vai Domes izpilddirektors.

3.4. Dabas parks tiek likvidēts vai reorganizēts ar Domes lēmumu.

Viļakas novada domes priekšsēdētājs S.Maksimovs